༥༧༧༽༄། ། ཤ་ལྔ་བདུད་རྩི་ལྔའི་རང་བཞིན་དུ་བསྟན་པ་དང་བསྲུང་འཁོར་གྱི་དམིགས་པ་འགའ། ། »» ཡང་འདི་སྐད་བདག་གིས་ཐོས་པས་དུས་གཅིག་ན། ཤིན་ཏུ་ཟབ་པའི་ཆོས་ཤིག་ཡོད་པས་སེམས་གསུམ་དང་ཕྱག་རྒྱ་ཆེན་པོའི་ངང་ལས་བཟང་ངན་གཙང་རྨེ་ཐམས་ཅད་ཕྱག་རྒྱ་ཆེན་པོ་མཉམ་པ་ཉིད་དུ་བསྒོམས་ལ་མ་ཡེངས་ཤིག་གསུངས་ནས། སྒྲོལ་མའི་ཡི་གེ་བཅུ་པ་ཨོཾ་ཏཱ་རེ་ཏུ་ཏ་ཏཱ་རེ་ཏུ་རེ་སྭཱ་ཧཱ། ཞེས་པ་མགྲིན་གཅིག་ཏུ་མང་དུ་བགྲངས་ན། དཔལ་རྟག་པ་གཉིས་པའི་རྒྱུད་ནས་ཤ་ལྔ་བདུད་རྩི་ལྔ་བྱ་བ་ཞིག་གསུངས་ཏེ། འདི་ཡང་ཡེ་ནས་དེ་བཞིན་གཤེགས་པ་ལྔའི་རང་བཞིན་ཡིན་ལ་ཡེ་ཤེས་ཀྱི་བདུད་རྩི་ལ་བཟང་རྒྱུ་མེད་ལ་འདི་ལ་ངན་རྒྱུ་མེད་པས་མཉམ་པ་ཉིད་དུ་སློབ་ཅིང་རྟོགས་དགོས་ཏེ། དང་པོ་མི་འཚམས་ཡང་ལམ་ཁ་ཅིག་ཏུ་བསྒོམ་ན་བེམ། དེ་ནས་དེ་གཉིས་ཕྱེད་མེད་དུ་འགྲོ་བ་ཡིན་ཏེ་གལ་ཆེ་བས། རྣལ་འབྱོར་པ་ཀུན་ག་ན་ཙཀྲའི་དུས་སུ་ཡང་བདུད་རྩི་ལྔ་དང་མིའི་ཀླད་ཁྲག་ལ་སོགས་པ་དང་ཤ་ཆང་མཉམ་དུ་ལོངས་སྤྱོད་ཅིག་དགོས་པ་ཡིན་གསུངས། དེ་ལ་འདིར་ཁྱེད་ཀྱིས་བཟང་ངན་གྱི་རྟོགས་པ་གང་བྱུང་བ་ཆོས་སྐུར་ཤེས་པར་བྱས་ལ། བསྲུང་བའི་རིགས་ཁ་ཅིག་བཤད་ན། དུར་ཁྲོད་དམ། ཤིང་གཅིག་གམ། འདྲེ་ཡོད་པའི་སའམ། མི་འདྲེ་ཅན་ནམ། གྲིབ་ཅན་ནམ། མཛེ་པོ་ལྟ་བུའམ། རྫས་གྲིབ་ཅན་ལྟ་བུ་ལེན་པའམ། འགོ་ནད་ལྟ་བུའི་སར་འགྲོ་ན་རྫས་ཀྱི་བསྲུང་བ་འདི་ལྟར་བྱ་སྟེ། དང་པོར་ཐོ་རངས་མི་བསྐྱོད་པའི་ཕྱིར་བག་ཅིག་གཏོར་ལ། བར་པ་ལ་ཧུབ་གསུམ་ལག་མཐིལ་དུ་མི་བསྐྱོད་པ་རང་དུ་བསྒོམས་ལ་ཡི་དམ་གྱི་སྔགས་བདུན་བཏབ་ལ། ཁ་སྣ་གཉིས་ཀ་ནས་འཐུངས་པས་ཉིན་ཞག་ཕྲུགས་གཅིག་གི་དུག་དང་རིམས་དང་། གནོད་པ་ཐམས་ཅད་ཐུབ་གསུངས། ཡང་གུ་གུལ་ལ་ཡི་དམ་མ་མོ་ཁྲོ་བའི་སྔགས་སམ་ཡི་གེ་བདུན་པ་བདུན་ནམ་ཉི་ཤུ་རྩ་གཅིག་བཟླས་པའི་སྤོས་ཀྱི་རྟེན་འདྲ་ཅན་ལེན་པའི་དུས་སུ་ཕུལ་བས་བགེགས་དཔག་ཚད་བྱེ་བར་འབྲོས་གསུངས། ཡང་ཏིང་ངེ་འཛིན་གྱི་བསྲུང་བ་རྗེ་ཕག་མོ་གྲུ་པ་རང་ཡི་དམ་དུ་གསལ་བའི་བུ་ག་དགུར་ཧཱུྃ་དགུ་བསམས་ནས་དེ་ལས་མེ་འབར་བར་བསམ་ཞིང་ཚོགས་པ་ཚོ་ཧཱུྃ་བགྲང་དུ་གཞུག་སྟེ་ཚོགས་པ་ཚོ་བསྲུང་བ་ཡིན་གསུངས། ཡང་བུ་ག་དགུར་རྗེ་བཙུན་ཁྲོ་རྒྱལ་བསམ་ཞིང་ཡི་གེ་བཅུ་པ་བརྗོད་པ་དང་བླ་མ་བསྒོམ་པ་དང་གསུམ་དུ་མཛད་དེ། བཤང་ལམ་ལ་སོགས་ཞུགས་ས་ངན་སྙམ་ན་ལྷར་ཡིད་ཆེས་པའི་སྐུ་ལ་བཟང་ངན་གར་འོང་གསུངས། ཡང་བླ་མ་བསྒོམ་པའི་གནད་འདི་གར་ཐོད་ཐོད་གཏུབ་སྟེ། བླ་མ་རིན་པོ་ཆེ་ཉིན་མོ་སྤྱི་བོ། མཚན་མོ་སྙིང་གི་དཀྱིལ་དུ་བསྒོམ་པར་གསང་འདུས་ནས་བཤད་ཅེས་ཚོགས་སུ་གསུངས་ཀྱང་། བླ་མ་རིན་པོ་ཆེ་ཉིད་ཀྱི་དགོངས་པ་སྙིང་ཁར་ཕོ་བྲང་རྟག་ཏུ་བཅའ་གསུངས་པས། དུས་ཐམས་ཅད་དུ་དེར་བསྒོམ་ཡང་ཁམས་ཀྱི་བྱེ་བྲག་གམ་དམིགས་པའི་དུས་སུ་ཞེ་འདོད་ཅིག་ཡོད་པ་ཡིན་པས་དེར་བསྒོམས་ཏེ། དེ་ཡང་དང་པོ་གསལ་ངེས་དེ་ནས་ཀྱང་མི་རྟོག་པར་ཕྲིལ་གྱིས་མ་སོང་བར་བསྒོམས་ཏེ། ཆོས་ལ་སོ་ནམ་དུ་བྱེད་པ་ཞིག་མིན་པ་གསལ་བ་སྙམ་ཡང་བྱེད་པས་མི་འོང་གསུངས། དེ་ཡང་ནད་ཚད་པ་ལ་ག་བུར་བཏང་བས་ཚད་པ་ཆོག་ནས་ཀྱང་དེ་གཏང་ན་དུག་ཏུ་འགྲོ་བ་བཞིན་དུ་དམིགས་པ་ཡང་ནད་དེ་ཞི་ནས་ཡེ་མི་བསྒོམ་གསུངས། དེ་བཞིན་དུ་རྒྱུད་ནས་གསུངས། གྲུབ་ཐོབ་ཀྱིས་བསྡེབས་པའི་སྒྲུབ་ཐབས་རེ་ལ་བསྲུང་འཁོར་རྡོ་རྗེའི་ར་གུར་དང་མེ་རི་དང་མེའི་དྲྭ་བ་ལ་སོགས་ཀྱང་བསྒོམས་ཏེ། ལམ་འབྲས་ནས་བརྒྱ་བྱིན་རྡོ་རྗེས་མི་ཐུབ། དབང་ལྡན་མདས་མི་ཐུབ། མེ་ལྷ་མེ་རིས་མི་ཐུབ་ཟེར་ཡང་། ངེད་བརྒྱ་བྱིན་རྡོ་རྗེ་ལ་སོགས་མི་བསྒོམ། སངས་རྒྱས་ཐམས་ཅད་ཀྱི་ཐུགས་གཉིས་སུ་མེད་པའི་རྡོ་རྗེ་གསང་བདག་གི་དེ་བསྒོམས་པ་ཡིན་གྱི་དེས་མི་ཐུབ་པ་མེད་གསུངས། མེ་ཡང་ཐུགས་གཉིས་སུ་མེད་པའི་ཡེ་ཤེས་ཀྱི་མེ་བསྒོམ་པ་ཡིན་གྱི། དེས་ལས་དང་ཉོན་མོངས་པ་དང་ཤེས་བྱའི་སྒྲིབ་པ་མ་ལུས་པ་ཡང་བསྲེག་པ་ཡིན་གྱིས་སྣང་གྲགས་ཐམས་ཅད་དང་དངོས་པོ་དངོས་མེད་ཐམས་ཅད་སྲེག་པ་ཡིན་ཏེ་མདའ་ཡང་དེ་དང་འདྲ་མེའི་ཕུང་པོ་ཆེན་པོ་རང་དུ་བསྒོམས་པས་ཆོག་པ་ཡིན་ཏེ། སྟོང་གསུམ་ཡུང་འབྲུར་ཆུད་པ་དེ་བཞིན་གཤེགས་པ་ལ་མ་བཀག་པར་གདའ་གསུངས། ། ། ། ««